钦定古今图书集成/明伦汇编/官常典/第103卷 > 《八王传后论》同前
## 钦定古今图书集成/明伦汇编/官常典/第103卷 > 《八王传后论》同前

“昔高辛抚运，衅起参商；宗周嗣历，祸缠管蔡。详观《曩
册》，逖听前古，乱臣贼子，昭鉴在焉。有晋郁兴，载崇藩
翰，分茅锡瑞，道光恒典，仪古饰衮，礼备彝章。”汝南以
纯和之姿，失于无断；楚隐习果锐之性，遂成凶狠。或
位居朝右，或职参近禁，俱为女子所诈，相次受诛，虽
曰自诒，良可哀也。伦实庸璅，见欺孙秀，潜构异图，煽
成奸慝。乃使元良遘怨酷，上宰陷诛夷，干耀以之暂
倾，皇纲于焉中圮。遂裂冠毁冕，幸百六之会；绾玺扬
纛，窥九五之尊。夫神器焉可偷安，鸿名岂容妄假。而
欲托兹淫祀，享彼天年，凶暗之极，未之有也。冏名父
之子，唱义勤王，摧伪业于既成，拯皇舆于已坠，策勋
考绩，良足可称。然而临祸忘忧，逞心“纵欲，曾不知乐
不可极，盈难久持，笑古人之未工，忘己事之已拙。向
若采王豹之奇策，纳孙惠之嘉谋，高谢衮章，永表东
海，虽古之伊、霍，何以加焉。”长沙材力绝人，忠概迈俗，
投弓掖门，落落摽壮夫之气；驰车魏阙，懔懔怀烈士
之风。虽复阳九数屯，在三之情无夺，抚其遗节，终始
可观。颖既入总大权，出居重镇，中台藉以成务，东夏
资其宅心，乃协契河间，共图进取。而颙任李含之狙
诈，仗张方之陵虐，遂使武闵丧元，长沙授首，逞其无
君之志，矜其不义之疆。銮驾北巡，异乎有征无战；乘
舆西幸，非由望秩观风。若火燎原，犹可扑灭，矧兹安
忍，能无及乎！东海纠合同盟，创为义举，匡复之功未
立，陵暴之衅以彰，罄彼车徒，固求出镇。既而帝京寡
弱，狡寇凭陵，遂令神器劫迁，宗社颠覆，数十万众，并
垂饵于豺狼，三十六王，咸陨身于锋刃。祸难之极，振
古未闻，虽及焚如，犹为幸也。自惠皇失政，难起萧墙，
骨肉相残，黎元涂炭，胡尘惊而天地闭，戎兵接而宗
庙隳，支属肇其祸端，戎羯乘其间隙。悲夫！《诗》所谓“谁
生厉阶，至今为梗。”其八王之谓矣。